
Márkák, gyülekező: Termékelhelyezés a Marvel filmes univerzumban

Dolgozatomban a Marvel Filmes Univerzum filmjeit elemzem a termékelhelyezés szempontjából. A filmek előzetes nézése során a következő gondolatok fogalmazódtak meg bennem: a Marvel filmekben megjelenő márkák, hogyan változnak a filmek alatt mennyiségben, és minőségben; karakterhez kötődik-e határozottan egy márka; ha igen, akkor ezek a megjelenések milyen hatással vannak a nézőre. Azért esett a választásom a Marvel filmekre, mert bár különálló filmek, de mégis van köztük kapcsolat. Illetve az első 23 film lezárta a Marvel Filmes Univerzum első nagyobb történetét, így tökéletes, hogy egy nagy egészről lehet elemzést készíteni.
A szekunder kutatásom első fejezetében az alapfogalmak, és kapcsolatok tisztázásával kezdek: mi a márka, márka-fogyasztó kapcsolat, kapcsolat létrehozása, erősítése. Így jutunk el dolgozatom alappilléréhez a termékelhelyezéshez. Részletesebben leírásra kerülnek a termékelhelyezés típusai, előnyei, hátrányai és mérési módszerei. A harmadik fejezet egy könnyedebb hangvételt képvisel: a filmekben megjelenő termékeket mutatom be kezdetektől napjainkig, példákkal, és érdekeségekkel kiegészítve.
Primer kutatásom két részre bontható, melyek az ötödik és hatodik fejezetben találhatóak. Az első rész: a szakirodalom alapján felállított saját keretrendszerrel elemeztem a filmeket termékmegjelenés szempontjából, majd online kutatással egészítettem ki.
A hatodik fejezet a primer kutatásom második részét tárgyalja. A kutatást online kérdőív segítségével végeztem, amelyet a legnagyobb közösségi oldalon osztottam meg. Így 160 főt értem el.
Dolgozatom célja az volt, hogy feltérképezzem milyen márkák, hogyan jelennek a Marvel Filmes Univerzumban. Így a szekunder kutatás alapján, és a korábban bennem megfogalmazódott kérdések segítségével állítottam fel a hat előfeltételezést. Ebből kettő a filmekben megjelenő márkák mennyiségére és minőségére vonatkozik, melyeket film elemzés eredményei alapján döntöttem el. A további kettő foglalkozik a termékelhelyezés pozitív és negatív hatásainak vizsgálatával, míg az utolsó kettő a márka-karakter kapcsolatrendszert érinti.
Összességében elmondható, hogy a termékelhelyezés napjaink talán egyik legkézenfekvőbb márkakommunikációs eszköze. A lényeg a megfelelő felhasználás. A Marvel filmekben megjelenő márkák a filmek előrehaladtával minőségi változáson estek át. Ezenkívül megállapítható, hogy egy karakterhez köthető márkamegjelenés is befolyásoló erővel bír a néző számára.



